Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 261/13/6606	Lučenec, 22.7.2014
EEČ : 2-47-91-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Lučenec zo dňa 12.6.2013, spisová značka 3 Pv 261/13/6606, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 20.03.2013 v odpoludňajších hodinách v lesnom poraste číslo 147C na parcele číslo XXXXX v katastri obce XXXXX bez povolenia vypílil a následne odcudzil jeden strom druhu hrab, v objeme drevnej hmoty 0,12 m3, čím pre majiteľa XXXXX spôsobil škodu vo výške 6,- €.

Uznesením prokurátora Okresnej prokuratúry XXXXX zo dňa 12.6.2013, spisová značka 3 Pv 261/13/6606, bola určená obvinenému skúšobná doba v trvaní 12 mesiacov.
Odôvodnenie:
	Prokurátor Okresnej prokuratúry v Lučenci uznesením pod sp. zn. 3 Pv 261/13/6606-8 zo dňa 12.06.2013, ktoré nadobudlo právoplatnosť dňa 25.06.2013 podľa § 216 odsek 1 Trestného poriadku podmienečne zastavil trestné stíhanie  proti obvinenému XXXXX pre prečin krádeže podľa § 212 odsek 2 písmeno d) Trestného zákona. Súčasne podľa § 216 odsek 2 Trestného poriadku určil skúšobnú dobu v trvaní 12 (dvanásť) mesiacov, ktorá uplynula dňom 25.06.2014. 

	Po uplynutí skúšobnej doby som vo veci vykonala šetrenie ohľadom osoby XXXXX, pričom som zistila, že obvinený počas skúšobnej doby nespáchal žiadny trestný čin, ani priestupok a nedopustil sa konania, ktoré by bolo v rozpore so zákonom. Tiež bolo zistené, že obvinený XXXXX počas skúšobnej doby v mieste svojho trvalého bydliska požíval slušnú povesť. Možno teda konštatovať, že viedol riadny život.

	Podľa § 217 odsek 1 Trestného poriadku ak obvinený v priebehu skúšobnej doby viedol riadny život, prokurátor rozhodne, že sa obvinený osvedčil. 

	Podľa § 217 odsek 4 Trestného poriadku právoplatnosťou uznesenia o tom, že sa obvinený osvedčil nastávajú účinky zastavenia trestného stíhania podľa § 9 odsek 1 písmeno e) Trestného poriadku.

	Vzhľadom na vyššie uvedené skutočnosti som dospela k záveru, že obvinený XXXXX spĺňa podmienky vyššie citovaného ustanovenia § 217 odsek 1 Trestného poriadku a preto bolo potrebné rozhodnúť tak ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dobruša Molleková
prokurátorka